Video: Pieterse se plettervat maak opslaeRyno Pieterse in aksie vir Castre. Foto: Fred Scheiber/AFP. Rugbyondersteuners geniet altyd ’n goeie têkkel. Dit maak nie saak of dit in ’n skool-, klub- of internasionale wedstryd is nie; die toeskouers gesels altyd kliphard saam wanneer ’n speler platgeduik word. Ryno Pieterse, die Suid-Afrikaans gebore slot wat vir Castre in die Franse Top 14-reeks speel, se plettervat in die afgelope wedstryd teen Bordeaux maak egter opslae om die verkeerde redes. Met die telling op 23 – 20 in sy span se guns het Bordeaux se Maxime Lucu (skrumskakel) die bal hoog in die lug geskop. ’n Kort rukkie daarna het Pieterse egter soos ’n wafferse rofstoeier deur die lug gevlieg om die veel kleiner speler te stoomroller. Romain Poite het die slot summier met ’n rooikaart van die veld gejaag en Nigel Owens meen dat die speler lank geskors kan word. “Ek probeer om nooit by gesprekke oor skorsings betrokke te raak nie, maar hierdie was duidelik ’n rooikaartoortreding. Die optrede moet deur ’n baie lang skorsing gevolg word,” het die voormalige skeidsregter gesê. Andy Goode, die voormalige Engelse losskakel, het met Owens saamgestem en die plettervat as “sinneloos” bestempel. Sommige sosialemediagebruikers kon egter nie die bohaai verstaan nie. “In die 1970’s en 1980’s sou die spel waarskynlik nie eens hiervoor gestop gewees het nie. Ja, hy was ’n bietjie laat, maar dit was glad nie hoog nie. Mense het altyd rugby vir die drieë en têkkels gekyk; ek weet nie waarom hulle dit nou volg nie,” het een twiet gelui. Ryno Pieterse shown a straight red card for this tackle on Maxime Lucu #COUBB #TOP14 pic.twitter.com/KA2WuHfTaX — Jared Wright (@jaredwright17) September 18, 2021